CELEX: 32019D1912
Language: mt
Date: 2019-11-11 00:00:00
Title: Deċiżjoni tal-Kunsill (UE) 2019/1912 tal-11 ta’ Novembru 2019 dwar il-pożizzjoni li għandha tittieħed, f’isem l-Unjoni Ewropea, fi ħdan il-Kummissjoni estiża tal-Eurocontrol, fir-rigward tal-prinċipji għall-istabbiliment tal-bażi tal-kost għall-imposti en route u l-kalkolu tar-rata unitarja, u fir-rigward tal-kondizzjonijiet tal-applikazzjoni tas-sistema tal-imposti fuq ir-rotot u l-kondizzjonijiet tal-ħlas

15.11.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 296/28
               
            
         DEĊIŻJONI TAL-KUNSILL (UE) 2019/1912
         tal-11 ta’ Novembru 2019
         dwar il-pożizzjoni li għandha tittieħed, f’isem l-Unjoni Ewropea, fi ħdan il-Kummissjoni estiża tal-Eurocontrol, fir-rigward tal-prinċipji għall-istabbiliment tal-bażi tal-kost għall-imposti en route u l-kalkolu tar-rata unitarja, u fir-rigward tal-kondizzjonijiet tal-applikazzjoni tas-sistema tal-imposti fuq ir-rotot u l-kondizzjonijiet tal-ħlas
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2), flimkien mal-Artikolu 218(9) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Il-Ftehim Multilaterali relatat mal-Imposti fuq ir-Rotot ("il-Ftehim") daħal fis-seħħ fl-1 ta’ Jannar 1986.
                  
               
                     (2)
                  
                  
                     Skont l-Artikolu 3(2) tal-Ftehim, il-Kummissjoni estiża tadotta prinċipji li jirregolaw il-valutazzjoni tal-kostijiet għall-kalkolu tal-imposti tan-navigazzjoni bl-ajru u l-kondizzjonijiet tal-applikazzjoni u l-ħlas tat-tali imposti.
                  
               
                     (3)
                  
                  
                     Qabel jew waqt il-112-il sessjoni tiegħu fis-26 u s-27 ta’ Ġunju 2019, il-Kumitat estiż adotta deċiżjonijiet dwar il-modifiki proposti għall-prinċipji għall-istabbiliment tal-bażi tal-kost għall-imposti en route u għall-kalkolu tar-rati unitarji, u dwar aġġornament tal-kundizzjonijiet tal-applikazzjoni tas-sistema tal-imposti fuq ir-rotot u l-kundizzjonijiet tal-ħlas ("id-deċiżjonijiet").
                  
               
                     (4)
                  
                  
                     Huwa xieraq li tiġi stabbilita l-pożizzjoni li għandha tittieħed, f’isem l-Unjoni fil-Kummissjoni estiża tal-Eurocontrol, li ser tapprova dawn il-modifiki fis-sessjoni ad hoc tagħha fit-28 ta’ Novembru 2019, peress li s-suġġett tad-deċiżjonijiet huwa fil-biċċa l-kbira kopert mil-leġislazzjoni tal-Unjoni, jiġifieri r-Regolament ta’ Implimentazzjoni tal-Kummissjoni (UE) 2019/317 (1). Għalhekk, dawk l-atti jistgħu jaffettwaw ir-regoli komuni jew ibiddlu l-kamp ta’ applikazzjoni tagħhom u l-Unjoni għandha kompetenza esterna esklużiva skont l-Artikolu 3(2) tat-Trattat.
                  
               
                     (5)
                  
                  
                     L-għan tad-deċiżjonijiet huwa li tiġi żgurata konsistenza kontinwa mar-regoli tal-Unjoni dwar it-trasport, b’mod partikolari r-Regolament (KE) Nru 549/2004 tal-Parlament Ewropew u tal-Kunsill (2), u r-Regolament ta’ Implimentazzjoni (UE) 2019/317. Għalhekk, huwa xieraq li tiġi appoġġata l-adozzjoni tad-deċiżjonijiet.
                  
               
                     (6)
                  
                  
                     Il-pożizzjoni tal-Unjoni għandha tiġi espressa mill-Istati Membri tal-Unjoni li huma membri tal-Kummissjoni estiża tal-Eurocontrol, li jaġixxu b’mod konġunt,
                  
               ADOTTA DIN ID-DEĊIŻJONI:
         
            Artikolu 1
            Il-pożizzjoni li għandha tittieħed f’isem l-Unjoni fil-proċedura bil-miktub qabel jew waqt is-sessjoni ad hoc tal-Kummissjoni estiża tal-Eurocontrol li ser issir fit-28 ta’ Novembru 2019 għandha tkun din li ġejja:
            
                        (a)
                     
                     
                        li jiġu appoġġati l-prinċipji aġġornati għall-istabbiliment tal-bażi tal-kost għall-imposti en route;
                     
                  
                        (b)
                     
                     
                        li jiġu appoġġati l-kondizzjonijiet tal-applikazzjoni tas-sistema tal-imposti fuq ir-rotot u l-kondizzjonijiet tal-ħlas aġġornati.
                     
                  
         
            Artikolu 2
            Il-pożizzjoni msemmija fl-Artikolu 1 għandha tiġi espressa mill-Istati Membri tal-Unjoni li huma membri tal-Kummissjoni estiża tal-Eurocontrol, li jaġixxu b’mod konġunt.
         
         
            Artikolu 3
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, il-11 ta’ Novembru 2019.
            
               
                  Għall-Kunsill
               
               
                  Il-President
               
               F. MOGHERINI
            
         
         
            (1)  Ir-Regolament ta’ Implimentazzjoni tal-Kummissjoni (UE) 2019/317 tal-11 ta’ Frar 2019 li jistabbilixxi skema ta’ prestazzjoni u imposti fl-Ajru Uniku Ewropew u li jħassar ir-Regolamenti ta’ Implimentazzjoni (UE) Nru 390/2013 u (UE) Nru 391/2013 (ĠU L 56, 25.2.2019, p. 1).
         
            (2)  Ir-Regolament (KE) Nru 549/2004 tal-Parlament Ewropew u tal-Kunsill tal-10 ta’ Marzu 2004 li jippreskrivi l-qafas għall-ħolqien tal-Ajru Uniku Ewropew (ir-Regolament qafas) (ĠU L 96, 31.3.2004, p. 1).